แบงก์ตีปีกเศรษฐกิจฟื้นตัวเร็ว
‘โฆสิต’ระบุเอกชนเข้มแข็งแค่ไตรมาส2ก็ขยายตัวสูง
17 เม.ย. 2555

‘โฆสิต’ระบุเอกชนเข้มแข็งแค่ไตรมาส2ก็ขยายตัวสูง
เอกชนไทยแข็งแกร่ง “โฆสิต” ย้ำเศรษฐกิจฟื้นตัวไตรมาส 2 เร็วกว่าที่คาดจากไตรมาส 3 จีดีพีปีนี้ฉลุย 5-6%
นายโฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ กล่าวว่า ภาพเศรษฐกิจที่เห็นขณะนี้เปลี่ยนไปจากที่คาดการณ์เดิม คือ เศรษฐกิจในประเทศมีโอกาสฟื้นกลับตั้งแต่ไตรมาส 2 เป็นต้นไป ซึ่งเร็วจากคาดการณ์เดิมที่มองว่าเศรษฐกิจจะฟื้นกลับมาเต็มที่ในไตรมาส 3 
ขณะนี้ ภาคธุรกิจเอกชนฟื้นตัวเองหลังจากเหตุการณ์น้ำท่วมได้รวดเร็วมาก หลายธุรกิจกลับมาเป็นปกติ มีเพียงบางกลุ่มอุตสาห กรรม เช่น กลุ่มอิเล็กทรอนิกส์ที่อาจต้องใช้เวลานานจากการกู้เครื่องจักร
ดังนั้น ในปีนี้จึงไม่น่าเป็นห่วง เชื่อว่าเศรษฐกิจจะขยายตัวได้ 5-6% แน่นอน แต่ก็มีเรื่องที่ภาคเอกชนต้องปรับตัวใน 2 เรื่องใหญ่ ได้แก่ เรื่องแรกการปรับตัวเรื่องค่าใช้จ่าย โดยเฉพาะค่าจ้างที่ปรับเพิ่มขึ้น ไม่เฉพาะการสร้างมูลค่าสินค้าให้เพิ่มขึ้นเท่านั้น แต่ภาคเอกชนจะต้องใช้เทคโนโลยี และใช้ความรู้ในการทำธุรกิจเพิ่ม
เรื่องที่ 2 การเตรียมตัวสู่การเปิดประชาคมเศรษฐกิจอาเซียน (เออีซี) ในปี 2558 ผู้ประกอบการจะต้องยกระดับธุรกิจของตัวเองว่า มีความสามารถขยายธุรกิจออกนอกประเทศได้หรือไม่ จะทำอย่างไรให้ธุรกิจแข่งขันในโลกได้ ซึ่งการแข่งขันก็ไม่ใช่เรื่องง่าย เพราะต่อไปธุรกิจจะเกิดการแย่งส่วนแบ่งตลาดกันมากขึ้น
“การฟื้นฟูหลังน้ำท่วมตอนนี้ไม่น่ากังวลแล้ว มีแต่เรื่องการปรับตัวต่อเนื่อง เพราะจะมีเออีซีอีกไม่กี่ปีข้างหน้า” นายโฆสิต กล่าว
นายโฆสิต กล่าวว่า ขณะนี้มาเลเซีย และสิงคโปร์ เริ่มนำไทยโดยเฉพาะการออกไปลงทุนในต่างประเทศ ซึ่ง 2 ประเทศนี้ทำนำหน้าไทยนานมาก ทั้งที่ไทยเพิ่งเห็นความจำเป็นของการออกไปสู่ประเทศเหล่านี้ ซึ่งเอกชนไทยต้องออกไปเอง ไม่ใช่เรื่องที่ต้องรอรัฐบาล
นายโฆสิต กล่าวต่อไปว่า ปัจจัยการเมืองเสี่ยงมานานแล้วตั้งแต่ 3 ปีก่อน เหตุการณ์ทางการเมืองรุนแรงผ่านมาหลายปี แม้ข้างหน้าจะมีความขัดแย้ง แต่ก็ยังไม่คิดว่าจะรุนแรงเท่ากับที่ผ่านมา แต่ไม่ว่าจะเกิดเหตุการณ์ทางการเมืองรุนแรงอย่างไร เอกชนไทยก็เดินหน้าไปได้ดี และเป็นตัวขับเคลื่อนเศรษฐกิจที่แข็งแกร่ง
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ กล่าวว่า สินเชื่อไตรมาสแรกเป็นไปตามเป้าหมาย มาจากสินเชื่อใหม่ และสินเชื่อที่ฟื้นฟูหลังน้ำท่วม
นายชาติศิริ กล่าวว่า ยอมรับว่ากลุ่มลูกค้ารายย่อยเป็นธุรกิจที่ยังไม่เป็นไปตามความต้องการทั้งหมด นด้าในเงินฝากธนาคารมีความแข็งแกร่งแต่ในบางผลิตภัณฑ์สำหรับลูกค้ารายย่อยก็ยังไม่ได้เป็นอันดับ 1 ต้องมีการพัฒนา เพราะมีการแข่งขันสูง และเป็นหัวใจสำคัญที่สอดคล้องตามภาวะเศรษฐกิจถ้าเศรษฐกิจดีลูกค้ากลุ่มนี้ก็ยิ่งมีการแข่งขันสูง ธนาคารก็ต้องให้ความสำคัญ